钦定古今图书集成/明伦汇编/闺媛典/第340卷 > 却要
## 钦定古今图书集成/明伦汇编/闺媛典/第340卷 > 却要

按《三水小牍》：“观察使李庾之女奴，名却要，美容止，善
辞令。李有四子，长曰延禧，次曰延范、延祚，延祐所谓
大郎二郎、三郎、五郎也，咸欲烝之而不得。尝遇清明
之夜，大郎遇之于樱桃花影中，乃持之求偶，却要取
茵席授之，绐曰：‘可于厅中东南隅相待’。又遇二郎，调
之曰：‘可于厅中东北隅相待’。又逢三郎，束之曰：‘可于
厅中西南隅相待’。”又遇五郎，握手不可解，曰：“可于厅
中西北隅相待。”四郎皆持所授茵席，各趣一隅。心虽
讶之，而不敢发。顷却要燃炬，豁扉照之曰：“阿堵贫儿，
争敢向这里觅宿处？”四子各弃所携，掩面而走。自是
不敢失敬。